วันนี้พามารู้จักกับหมูกระทะร้านใหม่ แห่ง อ.วิเชียรบุรี ที่กำลังฮอตฮิตทีเดียว เพราะผ่านร้านนี้ทีไร ลูกค้าเยอะแน่นร้านทุกทีไป ก่อนหน้ามีโอกาสได้ไปกินอีกร้านหนึ่งของอำเภอวิเชียร คนแถวนั้นก็เตือนแล้วว่าร้านนี้อร่อยกว่า ถูกกว่า เราก็ดันไม่เชื่อ 555 วันนี้คาใจ ขอพิสูจน์ด้วยตัวเอง..

     พิกัดร้าน ตั้งอยู่ใจกลางอำเภอวิเชียรบุรีเลยครับ หากวิ่งมาจากทาง ต.โคกปรง ตรงเข้าตลาด ร้านจะอยู่ทางขวามือครับ ที่จอรถหลังร้านมีพื้นที่พอสมควร หรือจะจอดข้างทางก็สะดวกไม่แพ้กัน บรรยากาศร้านแบ่งเป็น 2 โซน คือ โซนห้องแอร์ จะให้บริการเพียงชาบูอย่างเดียว ส่วนถ้าใครชอบแบบ 2 เตา ทั้งชาบู และปิ้งย่าง จะเป็นส่วน Outdoor ครับ เพราะทางร้านยังไม่มีระบบระบายอากาศภายในห้องแอร์ ร้านเปิดบริการทุกวันตั้งแต่เวลา 11.00 น. - 23.00 น. สำรองโต๊ะล่วงหน้าได้ที่เบอร์ 056024011 ครับ

     ราคาต่อหัวของร้านนี้จะอยู่ที่ 159 บาท ไม่รวมเครื่องดื่มครับ อาหารมีให้เลือกเยอะพอสมควรครับ basic ก็เหมือนร้านหมูกระทะทั่วไป พิเศษตรงที่จะมีกุ้งแม่น้ำ หอยหวานเผาด้วย (ต้องเล็ง ๆ กันให้ดี) และจะมีเมนูที่เสริฟเป็นถาด พวกมาม่าเกาหลี บะหมี่หยก และหมูสามชั้นสไลด์ให้บริการด้วยครับ หมูสามชั้นสไลด์นี่แนะนำเลย สไลด์มาได้บางทีเดียว เรื่องคุณภาพของวัตถุดิบแต่ละอย่าง ผมให้ไปที่ 3.5 ดาวครับ

     น้ำซุป -- ร้านนี้หลากหลายทีเดียว ไม่ว่าจะเป็น น้ำใส ชาบูน้ำดำ ต้มแซ่บ ต้มยำน้ำข้น แจ่วฮ้อน ครับ จะเป็นหม้อใหญ่หม้อเดียว หรือหม้อแบ่ง 2 ส่วนก็ได้ จะได้ลองหลาย ๆ อย่าง สำหรับวันนี้ผมมีหม้อชาบู และเตาปิ้งย่าง อย่างละ 2 เตาครับ น้ำซุปที่ได้ลองจะเป็น ต้มแซ่บ ต้มยำน้ำข้น และน้ำใสครับ ตัวต้มแซ่บ และต้มยำน้ำข้นนี่รสชาติเปรี้ยว จัดจ้านดีเลยทีเดียว ส่วนน้ำใสก็รสชาติดี แต่ออกนัวไปนิดหน่อยครับ

     น้ำจิ้ม -- นี่ก็มีดีไม่แพ้กัน เพิ่งเห็นร้านหมูกระทะ หรือชาบูมีน้ำจิ้มให้เลือกทานมากมายขนาดนี้ ไม่ว่าจะเป็น ดูบาดูหมูกระทะ ดูบาดูสุกี้ พอนสึ ซีฟู้ด แจ่วฮ้อน น้ำจิ้มเด็ก โดยรวมถือว่ารสชาติดีทั้งหมด น้ำจิ้มแจ่วฮ้อนนี่ทานกับเนื้ออร่อยทีเดียว ได้รสชาติของน้ำมะขาม มีกลิ่นตะไคร้เล็กน้อย พี่ที่ไปด้วยกันชอบเลย  ส่วนพอนสึ ผมไม่ค่อยชอบตรงที่ใส่งาเท่าไหร่ แต่ทำรสชาติออกมาใช้ได้เลยครับ พวกน้ำจิ้มแนวซอสแดงทำได้รสชาติดีทีเดียว ดูบาดูหมูกระทะจะออกหวานเปรี้ยวนิด ๆ ส่วนดูบาดูสุกี้จะรสหวานแบบดั้งเดิมครับ

     สิ่งที่ประทับใจของร้านนี้อีกอย่างหนึ่งก็คือเรื่อง "การบริการ" ครับ พูดจาดี ิยิ้มแย้ม ตั้งแต่เดินเข้าร้าน  นั่งโต๊ะก็มีพนักงานมาแนะนำและบริการ ย้ายโต๊ะก็ไม่มีว่ากัน หรือแสดงอาการหงุดหงิดให้เห็น ทานไปได้สักพัก ก็มีเดินมาพูดคุยถึงรสชาติของอาหาร เรื่องการบริการร้านนี้ให้ 5 ดาวไปเลยครับ

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,673)